Document ID: 32008R0365

KOMISSION ASETUS (EY) N:o 365/2008,
annettu 23 päivänä huhtikuuta 2008,
neuvoston asetuksessa (EY) N:o 577/98 säädetyn työvoimaa koskevan otantatutkimuksen lisäkysymyksiä koskevasta vuosien 2010, 2011 ja 2012 ohjelmasta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön työvoimaa koskevan otantatutkimuksen järjestämisestä 9 päivänä maaliskuuta 1998 annetun neuvoston asetuksen (EY) N:o 577/98 (1) ja erityisesti sen 4 artiklan 2 kohdan,
sekä katsoo seuraavaa:
(1)
Asetuksen (EY) N:o 577/98 4 artiklan 2 kohdan mukaisesti on tarpeen täsmentää lisäkysymyksiä koskevan vuosien 2010, 2011 ja 2012 ohjelman osatekijät.
(2)
Neuvoston päätöksellä 2005/600/EY (2) hyväksytyissä työllisyyden suuntaviivoissa (2005-2008), Euroopan komission vahvistamassa naisten ja miesten tasa-arvon etenemissuunnitelmassa (3) sekä Euroopan tasa-arvosopimuksessa (4) kehotetaan jäsenvaltioita toteuttamaan toimenpiteitä kaikkien työ- ja yksityiselämän välisen tasapainon edistämiseksi ottaen huomioon lastenhoito, muita huollettavia koskevat hoitopalvelut ja sekä naisten että miesten vanhempainloman edistäminen. Jotta voitaisiin mitata, millaisiin vaikutuksiin viimeaikaiset toimintalinjat ovat tällä alalla johtaneet, olisi tärkeää kerätä asiaankuuluvia tietoja vuoden 2010 lisäkysymysten avulla.
(3)
Vammaisten yhtäläisistä työllisyysmahdollisuuksista 17 päivänä kesäkuuta 1999 annetussa neuvoston päätöslauselmassa (5) todetaan, että tarvitaan kattavia ja vertailukelpoisia tietoja vammaisten työmarkkinatilanteesta. Lisäksi olisi seurattava komission laatimaa vammaisten yhtäläisiä mahdollisuuksia koskevaa eurooppalaista toimintasuunnitelmaa (6), jossa korostetaan vammaisten aktiivista osallisuutta. Näitä tietoja olisi kerättävä vuoden 2011 lisäkysymysten avulla.
(4)
On tarpeen saada kattavia ja vertailukelpoisia tietoja työelämästä eläkkeelle siirtymisestä, jotta voidaan seurata, miten on edistytty Euroopan työllisyysstrategian ja avoimen koordinointimenetelmän yhteisiin tavoitteisiin tähtäävissä eläkkeitä koskevissa toimissa; avoimen koordinointimenettelyn käynnisti joulukuussa 2001 Laekenissa kokoontunut Eurooppa-neuvosto. Aktiivisena ikääntymisen tukeminen ja työuran pidentäminen ovat ensisijaisia toimintakohteita sekä työllisyysstrategiassa että koordinointimenetelmässä. Vuoden 2012 lisäkysymysten avulla olisi sen vuoksi kerättävä tietoja ikääntyvien työntekijöiden työmarkkinatilanteesta sekä heidän työmarkkinoille osallistumiseensa ja eläkkeelle siirtymiseensä vaikuttavista tärkeimmistä tekijöistä.
(5)
Yhteisön työvoimaa koskevan otantatutkimuksen järjestämistä koskevan neuvoston asetuksen (EY) N:o 577/98 täytäntöönpanosta vuodesta 2006 lähtien toimitettavien tietojen koodauksen ja rakenteellisia muuttujia koskevien tietojen keruussa käytettävän alaotoksen osalta 15 päivänä maaliskuuta 2005 annetussa komission asetuksessa (EY) N:o 430/2005 (7) säädetään, mitä tietoja otoksesta käytetään kerättäessä lisäkysymyksiä koskevia tietoja.
(6)
Tässä asetuksessa säädetyt toimenpiteet ovat neuvoston päätöksellä 89/382/ETY, Euratom (8) perustetun tilasto-ohjelmakomitean lausunnon mukaiset,
ON ANTANUT TÄMÄN ASETUKSEN:
1 artikla
Hyväksytään työvoimaa koskevan otantatutkimuksen lisäkysymyksiä koskeva vuosien 2010, 2011 ja 2012 ohjelma, sellaisena kuin se vahvistetaan liitteessä.
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 23 päivänä huhtikuuta 2008.

Labels: 0
9
19